Урысей Федерацэм и Президент Путин Владимир дыгъуасэ яIущIащ къэралым и щIыналъэхэм я Iэтащхьэхэу иджыблагъэ хахахэм
Президентым иригъэблэгъат Урысей Федерацэм и субъект 19-м я унафэщIхэр — фокIадэм и 8-м къэралым щекIуэкIа хэхыныгъэхэм кърикIуахэм япкъ иткIэ а къулыкъухэр зыхуагъэфэщахэр.
Путин Владимир: Фи махуэ фIыуэ, пщIэ зыхуэсщI ныбжьэгъухэ!
Сыхуейщ къулыкъу лъагэхэм фызэрыхахамкIэ сынывэхъуэхъуну. Сэ иджыпсту солъагъу си нэIуасэ куэд. Зыгуэрхэм дэрэ дызэгъусэу зыкъом щIауэ долажьэ, зыгуэрхэри а къулыкъухэм япэу пэрыувэу аращ. Сэ сыхуейщ иджыпсту фызытет лэжьэкIэр къэвмыгъэтIэсхъэну икIи апхуэдэ дыдэуи фегугъуу, фи зэфIэкI псори ефхьэлIэу а къулыкъу лъагэхэм фыпэрытыну. Сыту жыпIэмэ, цIыхухэр къызэрывгъэгугъа псори вгъэзэщIэжын, иджы дзыхь къыфхуащIа щIыналъэхэм щыпсэухэм хьэлэлу фахуэлэжьэн папщIэ фи къару феблэж хъунукъым. Нэхъыщхьэ дыдэращи — зэпымыууэ зыхэфщIэн хуейщ гъащIэм и екIуэкIыкIэр, зэхэфщIыкIын хуейщ цIыхухэр къызэрыфщыгугъыр икIи абыхэм я гугъапIэхэр нахуапIэ хъуным хуэунэтIауэ фэ зэфIэвгъэкIхэр къазэрыщыхъур. Мис аращ мыхьэнэшхуэ дыдэ зиIэр.
ЗыкIи шэч къытесхьэркъым фи къалэнхэр нэсу вгъэзэщIэн папщIэ фэ Iуэху и пIалъэ нэсу зэрыфщIэм — гъащIэм ехьэлIауи, IэщIагъэм ехьэлIауи. Ауэ набдзэгубдзаплъэу, къыхызогъэщри — набдзэгубдзаплъэу цIыхухэм фахущымытмэ, ехъулIэныгъэ зыIэрывгъэхьэфынукъым, сыту жыпIэмэ — аращ и лъабжьэр фэ иджыпсту дзыхь къыфхуащIа къулыкъу лъагэм хуэдэм пэрытым и лэжьыгъэм щызыIэригъэхьэфыну ехъулIэныгъэм.
ЗэIущIэр сухыну сыхуейщ мы псалъэ къызэрыгуэкIхэмкIэ: ехъулIэныгъэ фиIэну си гуапэщ. Сынывохъуэхъу икIи фи Iуэху фIы ирикIуэ.
